

**01/04/2023**

**Συνέντευξη της εκπροσώπου Τύπου του ΣΥΡΙΖΑ Προοδευτική Συμμαχία, Πόπης Τσαπανίδου, στο κεντρικό δελτίο ειδήσεων του Alpha (Αντ. Σρόιτερ)**

**«Για τον ΣΥΡΙΖΑ-Π.Σ. η ασφάλεια της χώρας είναι πάνω από όλα!**

**Δεν πείθουν τα επικοινωνιακά σόου του κ. Μητσοτάκη»**

«Ο κ. Μητσοτάκης προσπαθεί να φοβίσει τον κόσμο με το επικοινωνιακό σόου που έχει χτίσει γύρω από το θέμα του Έβρου. Προσπαθεί να κάνει τους πολίτες να πιστέψουν ότι ο ΣΥΡΙΖΑ-Π.Σ. δήθεν θα αφήσει τη χώρα ξέφραγο αμπέλι! Αλλά δεν πείθει», σχολίασε η εκπρόσωπος Τύπου του κόμματος, **Πόπη Τσαπανίδου**, μιλώντας το βράδυ της Παρασκευής στο κεντρικό δελτίο ειδήσεων του **Alpha.**

***Για τον φράχτη του Έβρου συγκεκριμένα, όπως τόνισε η Πόπη Τσαπανίδου, έχουμε διασπορά fake news από πλευράς της ΝΔ.*** Αναλυτικά δήλωσε: «Ειπώθηκε ότι ο ΣΥΡΙΖΑ-Π.Σ. και ο ευρωβουλευτής μας, Δημήτρης Παπαδημούλης, πίεσαν να σταματήσει δήθεν η χρηματοδότηση εκ μέρους της ΕΕ για τον φράχτη. **Δεν είναι καθόλου έτσι.** Πρόκειται για απόφαση του συνόλου σχεδόν του Ευρωκοινοβουλίου. Μάλιστα, ο Κυριάκος Μητσοτάκης έμεινε μόνος, με το μισό Ευρωπαϊκό Λαϊκό Κόμμα και τους ακροδεξιούς, να γυρνάει την πλάτη σε μια πανευρωπαϊκή απόφαση. **Όλες οι πολιτικές ομάδες στο Ε/Κ απέρριψαν τη χρηματοδότηση για φράχτες σε όλη την ΕΕ. Όχι φυσικά για να είναι τα ευρωπαϊκά σύνορα ξέφραγο αμπέλι, αλλά γιατί χρειάζεται να προωθηθούν συνολικότερες λύσεις. Οι φράχτες δεν αρκούν!».**

«Για τον ΣΥΡΙΖΑ-Π.Σ. η ασφάλεια της χώρας είναι πάνω από όλα! Εμείς συμπορευόμαστε με την ευρωπαϊκή γραμμή, αλλά και με την αμερικάνικη, γιατί και στις ΗΠΑ η συζήτηση για τους φράχτες είναι παρόμοια με αυτή που γίνεται στη χώρα μας και στην ΕΕ», δήλωσε χαρακτηριστικά.

Και εξήγησε: «Χρειάζεται να ενισχύσουμε τα σύνορά μας με τα **τεχνολογικά μέσα** που έχουμε στη διάθεσή μας -κάμερες, drones. Χρειάζονται **σκάφη και περιπολίες** για τα θαλάσσια σύνορά μας. Απαιτείται σοβαρή συζήτηση με την Ευρώπη και μια **ευρωτουρκική συμφωνία** που θα δεσμεύει την Άγκυρα να δεσμευτεί να ελέγξει τις μεταναστευτικές και προσφυγικές ροές. Και επιπλέον χρειάζεται συμφωνία για τον **διαμερισμό των ροών** αυτών μεταξύ των κρατών-μελών».

Κληθείσα να σχολιάσει, στο μεταξύ, τη δήλωση του Κυριάκου Μητσοτάκη περί του "κινδύνου ενός κυβερνητικού σχήματος των ηττημένων", η Πόπη Τσαπανίδου υπογράμμισε τα εξής: «***Ο Κυριάκος Μητσοτάκης νιώθει την αγανάκτηση του κόσμου και φοβάται. Για εμάς ο ΣΥΡΙΖΑ-Π.Σ. πρέπει να είναι και θα είναι πρώτο κόμμα, και μάλιστα με όσο το δυνατόν πιο ισχυρή εντολή,*** ώστε να καθίσει στο τραπέζι με τα υπόλοιπα προοδευτικά κόμματα και να σχηματιστεί μια κυβέρνηση στη βάση μιας προγραμματικής συμφωνίας.

Μετά την κάλπη, οι δυνάμεις του προοδευτικού χώρου θα καθίσουν σε ένα τραπέζι και θα συζητήσουν τα προγράμματά τους, όχι στο πόδι, αλλά σοβαρά. **Ανάλογα με τα ποσοστά θα μπουν και οι όροι από τον καθένα, προκειμένου να δημιουργηθεί μια κυβέρνηση που θα φέρει την πολιτική αλλαγή, με λογικές λύσεις για τον πολίτη**».